Baseinas

Apie kitas žodžio baseinas reikšmes žr. Baseinas (reikšmės).

Baseinas – dirbtinis atviras ar dengtas vandens telkinys, skirtas maudymuisi, sportui ar poilsiui. Būna nuo nedidelių baseinų prie namų iki didelių profesionalaus plaukimo baseinų. Baseinai būna stačiakampio, apskrito arba netaisyklingo pavidalo, eksploatuojami tik vasaromis arba visus metus. Baseinuose organizuojamos plaukimo, šuolių į vandenį, vandensvydžio, sinchroninio plaukimo ir kitos vandens sporto šakų varžybos ir pratybos. Seniausi baseinai buvo įrengti XVI a. Japonijoje. Pirmasis plaukimo baseinas Europoje įrengtas 1743 m. Londone.

Siekiant saugiai naudoti baseinus pagal paskirtį, juose būtina pašildyti vandenį, vykdyti vandens recirkuliaciją (tolygų išmaišymą visame baseine), mechaniniu būdu valyti nuo šiukšlių, filtruoti ir chloruoti vandenį, siekiant pašalinti biologiškai aktyvius teršalus. Kartais baseino vanduo valomas elektrolize, ozonavimu ir apdorojant ultravioletiniais spinduliais.

Baseinų klasifikacija 
Dažniausiai baseinai yra skirstomi į šias kategorijas:

 Pagal paskirtį – sportiniai, kuriuose vyksta apmokymai bei sportinės varžybos; maudymosi, skirti aptarnauti vienkartinius lankytojus; mokomieji, skirti mokyti plaukti bei kombinuotieji.

 Pagal eksploatavimo pobūdį – dirbtiniai ir esantys natūraliuose vandens telkiniuose.

 Pagal turimą įrangą – atvirieji, dengtieji, transformuojamieji, mobilieji bei kompleksiniai. Transformuojamų baseinų keičiama visa konstrukcija, tokiu būdu jie gali būti ir atviri, ir uždari. Kompleksiniai baseinai pasižymi funkcinių galimybių gausa – juose galima derinti sporto ir maudymosi poreikius.

 Pagal dydį – standartinių sportinės paskirties baseinų ilgis būna 25 ir 50 m, plotis nuo 11,4 iki 25 m.

 Pagal baseino vonios medžiagas – betoniniai, polipropileno, plieniniai (karkasiniai) ir stikloplastiko (kompozitinių medžiagų).

Baseinai Olimpinėse žaidynėse ir Pasaulio čempionatuose 
Tarptautinė vandens sporto federacija yra priėmusi specialius reikalavimus, taikomus Olimpinių žaidynių ir Pasaulio čempionatų baseinams. Pagal šias taisykles, tokių baseinų vonios turi būti 50 m ilgio, 25 m pločio ir ne mažiau kaip 2 m gylio. Šiuose baseinuose turi būti 10 vandens takelių, kurių kiekvieno plotis 2,5 m. Baseinų vandens temperatūra turi siekti 25-29 °C, o jų apšvietimas būti ne mažesnis, nei 1500 liuksų.

Lietuvoje 
Pirmasis uždaras plaukimo baseinas Lietuvoje įrengtas 1949 m. Kaune, kuris buvo vos 12,5 m ilgio ir 5 m pločio bei buvo įrengtas vieno aukšto mediniame namelyje. 2012 m. Lietuvoje veikė trys didžiausio ilgio – 50 m sportiniai baseinai – Lazdynų baseinas Vilniuje, Alytaus sporto ir rekreacijos centro baseinas ir Elektrėnų sporto, turizmo ir pramogų centro baseinas. Trumpesnių, 25 m ilgio sportinių baseinų 2012 m. Lietuvoje buvo 17. Jie veikė Vilniuje (du), Kaune (trys), Klaipėdoje (du), Šiauliuose (du), po vieną Panevėžyje, Marijampolėje, Anykščiuose, Utenoje, Telšiuose, Mažeikiuose, Kėdainiuose, Ignalinoje ir Pasvalyje. 

2013 m. birželį Kaune buvo atidarytas rekonstruotas moderniausias Lietuvoje plaukimo kompleksas – Girstučio baseinas, įsikūręs „Girstučio“ kultūros ir sporto rūmuose. Jame įrengti du 50 m ir 25 m ilgio baseinai, skirti sportininkų varžyboms ir treniruotėms. Pramoginė komplekso dalis skirta ir visuomenės poreikiams.

Šaltiniai